Illejla, il-Kummissjoni Ewropea bagħtet lill-Istati Membri abbozz ta' proposta għall-konsultazzjoni biex jiġi estiż il-Qafas Temporanju tal-Għajnuna mill-Istat adottat fid-19 ta' Marzu 2020 biex tiġi sostnuta l-ekonomija fil-kuntest tat-tifqigħa tal-Coronavirus. Fi żmien ftit jiem biss, il-Kummissjoni ħadet 14-il deċiżjoni dwar l-għajnuna mill-Istat ibbażati fuq dan il-Qafas Temporanju biex tapprova 22 miżura nazzjonali li jipprovdu l-likwidità tant meħtieġa lin-negozji Ewropej f'dawn iż-żminijiet diffiċli. Il-Kummissjoni issa qed tipproponi li testendi l-Qafas Temporanju billi żżid il-possibbiltajiet ta' sostenn addizzjonali għal ħames tipi ta' miżuri ta' għajnuna. L-Istati Membri issa għandhom il-possibbiltà li jikkummentaw dwar l-abbozz tal-proposta tal-Kummissjoni. Il-Kummissjoni qed tippjana li jkollha l-Qafas Temporanju emendat lest il-ġimgħa d-dieħla. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Il-ġestjoni tal-impatt ekonomiku tat-tifqigħa tal-coronavirus teħtieġ azzjoni deċiżiva, rapida u — l-aktar importanti — ikkoordinata. Ir-regoli tal-UE dwar l-għajnuna mill-Istat jipprovdu sett ta' għodod għall-Istati Membri biex jgħinu lill-kumpaniji f'dan iż-żmien diffiċli. Aħna se nżidu dan is-sett ta' għodod biex l-Istati Membri jkunu jistgħu jsostnu l-kumpaniji li jiżviluppaw, jittestjaw u jipproduċu prodotti meħtieġa ħafna fil-ġlieda kontra l-coronavirus, bħall-vaċċini, l-apparati mediċi u t-tagħmir protettiv. Aħna se nippermettu wkoll lill-Istati Membri biex jagħtu appoġġ immirat biex jiġu salvati l-impjiegi fis-setturi u fir-reġjuni li jintlaqtu partikolarment ħażin mit-tifqigħa, billi jinħelsu mill-ħlasijiet tat-taxxa u mill-kontribuzzjonijiet soċjali jew billi jingħataw sussidji tal-pagi. Il-Kummissjoni se tkompli tagħmel dak kollu li tista' biex tappoġġa lill-gvernijiet u ċ-ċittadini Ewropej.” Il-ħames miżuri proposti huma: Il-possibbiltajiet ta' sostenn immirat jagħtu aktar flessibbiltà lill-Istati Membri biex jintervjenu b'mod selettiv abbażi tal-akbar ħtieġa. Din il-possibbiltà tikkomplementa dik li jittieħdu miżuri ġenerali disponibbli għall-kumpaniji kollha, li mhumiex koperti mill-kamp ta' applikazzjoni tal-kontroll tal-għajnuna mill-Istat tal-UE (kif diġà ġie ċċarat fil-Komunikazzjoni tal-Kummissjoni tat-13 ta' Marzu u l-Qafas Temporanju eżistenti tal-għajnuna mill-Istat). Finalment, illum, il-Kummissjoni Ewropea ddeċidiet li tneħħi temporanjament il-pajjiżi kollha mil-lista ta' pajjiżi ta' “riskju kummerċjabbli” skont il-Komunikazzjoni dwar l-esportazzjoni bi kreditu għal żmien qasir. Dan jippermetti lill-Istati Membri biex jagħmlu disponibbli assigurazzjoni għall-esportazzjoni bi kreditu għal żmien qasir fid-dawl tal-insuffiċjenza li qed tiżdied ta' kapaċità ta' assigurazzjoni privata għall-esportazzjonijiet lejn il-pajjiżi kollha fil-kriżi tal-coronavirus attwali.